***GHID VIOLENȚĂ DOMESTICĂ***

Ieșirea dintr-o relație violentă nu este ușoară. Agresorul fie nu recunoaște cât de grav este comportamentul lui, fie promite că se va schimba dacă este iertat și sprijinit de familie. De cele mai multe, recurge la șantaj emoțional și învinovățește pe alții pentru situația în care a ajuns familia.

Indiferent de ce strategie de control aplică abuzatorul, victima trebuie să știe că are dreptul la o viață demnă, că există instituții care o pot ajuta să rezolve criza.

Există resurse disponibile pentru persoanele abuzate și bătute, inclusiv adăposturi, servicii de consiliere vocațională și grup de suport, consiliere juridică și socio-educațională.

 **Cere ajutor !**

* ***Sună*** la 112 şi să cere sprijin dacă viaţa şi sănătatea îți sunt puse în pericol !
* **Sună** la Direcția Generală de Asistență Socială și Protecția Copilului din județ, unde există servicii pentru sprijinul victimelor violenței domestice, prin proiectul ***”VENUS – Împreună pentru o viață în siguranță!”*** - ***0254 / 233.340, 0254 / 233.341 !***
* ***Apelează*** linia telefonică națională gratuită, pusă la dispoziția victimelor violenței domestice **- *0800.500.333*** !
* Cere ajutor medical deoarece vătămările suferite pot evolua neaşteptat şi se pot agrava rapid !
* Solicită consultul medico-legal şi eliberarea unui certificat constatator !
* În cazul unei agresiuni, nu distruge probele necesare medicilor legişti și polițiștilor !

**Ordinul de protecție**

* Persoana a cărei viaţă, integritate fizică sau psihică ori libertate este pusă în pericol printr-un act de violenţă din partea unui membru al familiei poate solicita instanţei ca, în scopul înlăturării stării de pericol, să emită un ordin de protecţie
* Ordinul de protecție poate cuprinde ***evacuarea temporară a agresorului din locuinţa familiei***, indiferent dacă acesta este titularul dreptului de proprietate, reintegrarea victimei şi, după caz, a copiilor, în locuinţa familiei,
* Ordinul poate stabili ***limitarea dreptului de folosinţă*** al agresorului numai asupra unei părţi a locuinţei comune atunci când aceasta poate fi astfel partajată încât agresorul să nu vină în contact cu victima;
* Obligarea agresorului ***la păstrarea unei distanţe minime determinate*** faţă de victimă, faţă de copiii acesteia sau faţă de alte rude ale acesteia ori faţă de reşedinţa, locul de muncă sau unitatea de învăţământ a persoanei protejate. Întrucât legea nu stabileşte o anumită distanţă, aceasta urmează să fie indicată expres de către instanţă în ordinul de protecţie;
* ***Interdicţia pentru agresor de a se deplasa în anumite localităţi sau zone*** determinate pe care persoana protejată le frecventează sau le vizitează periodic;
* ***Interzicerea oricărui contact***, inclusiv telefonic, prin corespondenţă sau în orice alt mod, cu victima;
* Obligarea agresorului de ***a preda poliţiei armele deţinute***;
* ***Încredinţarea copiilor minori*** sau stabilirea reşedinţei acestora.
* Durata măsurilor de protecție dispuse de instanța de judecată este determinată în mod explicit de către judecător, dar nu poate fi mai mare de șase luni de la data emiterii ordinului. Chiar dacă decizia nu indică în mod expres durata măsurilor luate, ele ***vor intra în vigoare pentru o perioadă de șase luni de la data emiterii***.
* Competenţa de emitere a ordinului de protecţie aparţine judecătoriei în a cărei rază teritorială îşi are domiciliul sau reşedinţa victima.
* ***Titularul cererii de emitere a unui astfel de ordin este însăşi victima***. Cererea poate fi introdusă personal sau prin reprezentant legal şi este scutită de taxa de timbru judiciar.
* Cererile pentru emiterea ordinului de protecţie ***se judecă de urgenţă*** şi, în orice situaţie, soluţionarea acestora nu poate depăşi un termen de 72 de ore de la depunerea cererii. Cererile se judecă în camera de consiliu, participarea procurorului fiind obligatorie.
* ***Ordinul de protecţie este executoriu***.
* ***Încălcarea*** oricăreia dintre măsurile dispuse prin ordinul de protecţie ***constituie infracţiunea*** de nerespectare a hotărârii judecătoreşti şi se pedepseşte cu închisoare de la o lună la un an. Împăcarea înlătură răspunderea penală.

Sursa: https://fiipregatit.ro/ghid/violenta-domestica